Foto: Kenners in Boston verstom oor Pippie se vorderingPippie Kruger se vel. Foto: Facebook. Anice Barnard Kruger, die ma van die brandslagoffer Pippie Kruger, het Maandag gesê kenners in Boston is verstom oor hoe goed Pippie se vel lyk. “Daar is geen keloïden-letsels nie en oral, al is dit ‘n ou litteken, kan aartjies gesien word,” het Kruger op Facebook gesê. Sy sê die pigment is wat haar die meeste verstom en dat sweetgaatjies oral deur die gekloonde vel te voorskyn kom. “En glo my sweet, sweet sy, met die haartjies wat orals groei, dis die mooiste mooi.” Sy het gesê Pippie moet weer ŉ operasie ondergaan om ŉ ou bedseer aan die agterkant van haar kop te herstel. “Die area op kopvel jeuk baie en sy skuur dit kort-kort oop. Dr. Mia gaan dit uitsny en toetrek en dan is daai area van jeuk, krap en bloei weg. En so stap ons elke dag die pad vorentoe.” Pippie het op Oujaarsaand 2011 derdegraadse brandwonde oor 80% van haar lyfie toe ’n vuuraansteekmiddel tydens ŉ braai ontplof het. Pippie was twee jaar oud ten tyde van die voorval. Pippie het in Junie 2012 baanbrekerchirurgie ontvang waar haar eie gekloonde vel, wat in ŉ laboratorium in Boston gekweek is, op haar wonde oorgeplant is.